Swiss – Svizra
Brev da lectur or da la California

Tschel di hai scalinà vi da la porta. Igl era in um be muc e larmà che steva giu en schanuglia. "Jau sun Samuel Schmid, jau sun in cusseglier federal." - "Da tge pajais, da l'Austria?", hai jau dumandà. "Na, na, nus essan cumpatriots. Jau sun Svizzer. Jau sun il cusseglier federal che ha en maun tut ils FA 18, tut ils leopards, tut las piranias e tut las forellas." - "Quai po en sasez dir mintgin. Però ve en cuschina che nus faschain in fondue." Ed il cusseglier federal traglischava sco in pairin.
Trais minutas pli tard hai scalinà ina segunda giada. Sin isch era puspè in um be muc e larmà che steva giu en schanuglia. "Jau sun Clà Sgier ed jau sun il davos Rumantsch." - "Tge, l'ultim Giacumbert?", hai jau dumandà, "quai n'è betg pussaivel. E Leo Tuor, è quel er gia davent?"- "Maaa, quel n'è betg rumantsch, quel è da Vrin," ha respundì l'um da la lingua muribunda. Jau hai embratschà Clà Sgier e l'hai consolà: "Ti n'es betg il davos Rumantsch. Nus essan anc adina medem blers: ti, jau, mia dunna e Leo Tuor. Quai tanscha. Ed ussa ve en cuschina, nus servin gist il fondue." Nus eran gist vi da truschar ils emprims baccuns da paun en il chaschiel, cura ch'i ha scalinà la terza giada. Sin porta era Simon Ammann. "Es isch so gail, sind iar dia Romontscha? I bin au an Romontscha. Jau sun Schimun Camastral." Ed il nov star ha fatg in sigl da 43,7 meters fin en cuschina, ha prendì ina furtgetta e l'ha furada en posiziun da telemarc tras in toc paun.
Clà Sgier e Samuel Schmid eran gist vi da far ina concurrenza da tuffar e tretlar cura ch'i ha scalinà ina quarta giada. Igl era Andrè Dosè, il manager da la "swiss", cun ina cofra en maun. "Chau Men, jau leva be engraziar anc ina giada per la buna idea cun il num "swiss". Quai è stà il hit." Jau hai mo spluntà sin sias spatlas e ditg: "Quai è schon okay. Però tge transportas qua en questa cofra?" - "Ah, gea", ha respundì il manager "quai èn anc ils 12 milliuns per il pled "svizra" che Ti has vendì." Suenter otg pachets Gerber-Fondue, 16 buttiglias vin alv e dus liters williams ha lura Samuel Schmid cumenzà sin maisa da cuschina cun ses referat da quatter uras: "I äm thä Bundesroot Sämi Schmid Junior. Änd I äm thä best Langläufer of thä wörld. Bätter thän Dölf Ogi änd Rüth Dreifuss togäther."

Dal rest: tschel di ha scrit a mai la redacziun da PUNTS. Ch'els hajan bleras reclamaziuns da lecturas e lecturs. Para pretendan quellas e quels che jau scrivia be nonsens. E che jau fetschia mo beffas da tut la glieud. - Quai n'è betg vair. Tut las istorgias che jau scriv, èn propi schabegiadas uschia. Ed jau n'hai anc mai ris or insatgi. Mai. Cun excepziun forsa da Nella Martinetti, Dölf Ogi, Gieri dubel w Bush, Dumeni Columberg, Mariano Tschuor, Wolfgang Haas, Bill Clinton e Prinz Charles. Quai èn però tuts buns enconuschents.

Anc autras dumondas tuppas? – mencaduff@hotmail.com

Cun chars salids Voss Men Caduff